Casper is terug! – Pieter Cloete
Home/Afrikaanse flieks en Teater/Casper is terug!
Casper was einde verlede jaar in Janice Honeyman se pantomime, Jack and the Beanstalk, te sien en het kykers onlangs by die 10de kykNET Fiëstas as seremoniemeester vermaak. Nou kan kykers daarna uitsien om meer van Casper se humorsin in Cas Oppie Kassie te sien.
"Ek het die afgelope 11 jaar mense gehad wat my vra hoekom is ek nie op televisie nie, waar is my comedy show, want hulle het dit so geniet. Ek dink my liefde vir komedie bly jonk van gees en mense gaan in Cas Oppie Kassie presies dit sien," sê Casper.
Dis 'n vars nuwe komedie, met splinternuwe karakters en ook partykeer van Casper se bekende gunstelinge, soos Oom Kallie en Montelle, wat nuwe avonture aandurf. Hy word ondersteun deur 'n jong dinamiese span wat almal saam werk om die komedie op die hoogste standaard moontlik na die televisie te bring.
Kykers kan daarna uitsien om 'n rits bekende akteurs in een van die komiese insetsels, Die Laager, in Cas Oppie Kassie te sien: Arno Greeff, Schalk Bezuidenhout, Gugu Madlabane, Mila Guy, De Klerk Oelofse en Heidi Mollentze.
"Die Laager is basies wat Survivor sou wees in die tyd van die Voortrekkers. Dit gaan oor oorlewing, met die tema van Voortrekkers," verduidelik Arno Greeff. "Ek vertolk die rol van Brummer Nel, 'n eks-regsstudent wat nou 'n influencer is. Hy het besluit om in te skryf vir Die Laager, sodat hy vir die land kan wys waar sy talente werklik lê en sodat hy kan bekend word."
In dié 13-episode reeks gaan kykers kan lag vir van Casper se mees geliefde karakters, soos Hanno, Greetje, Giselle, Blertsie, Renier van Loggerenberg, en liewe Oom Kallie Marie, maar ook nuwe karakters leer ken, soos Greta Komotie, 'n Sweedse meisie wat alles in haar vermoë sal doen om aardverwarming te keer, Chappie Greyling wat Die Laager aanbied en die sanger Snotklap.
"Cas Oppie Kassie is 'n mengsel van nostalgie en innovasie, storievertel en sketskomedie, sowel as bekende en nuwe gesigte. Ek dink nie kykers het al so 'n tipe program gesien nie," meen Hermi King, die vervaardiger van die reeks.
"Die onderwerpe bly hedendaags – die jonger generasie, asook ouer mense wat tred hou met komediestyle oor die wêreld sal aanklank vind by Cas Oppie Kassie. Dis natuurlik nie vir sensitiewe kykers nie, soos ons al in 2001 gesê het met Die Casper Rasper Show, maar intussen het 20 jaar verby gegaan en het kykNET se kykers self gegroei. Ek hoop almal gaan lekker lag en dit oor en oor kan kyk, veral as gevolg van die hoë standaard van humor wat ons bring in Cas Oppie Kassie."
Cas Oppie Kassie word vanaf Maandag 6 April 20:00 op kykNET DStv-kanaal 144 uitgesaai.
Vorige Aitsa- Bekroonde musikant voltooi laaste stukkie van legkaart met nuutste vrystelling!
Volgende Formula 1 and Heineken Bring the Spectacle of Racing back to South Africa with Joburg Festival